王翰，字子羽，唐并州晉陽人也。少豪健恃才，及進士第，然喜蒱酒。張嘉貞為本州長史，偉其人，厚遇之。張說至，禮益加。舉直言極諫，調昌樂尉，又舉超拔群類。方說輔政，故召為祕書正字，擢通事舍人、駕部員外郎。家畜聲伎，日使頤令，自視王侯，人莫不惡之。說罷宰相，翰出為汝州長史，徙仙州別駕。日與才士豪俠飲樂游畋，伐鼓窮歡，坐貶道州司馬，卒。